HRVATSKI ZBOR SPORTSKIH NOVINARA

IZVRŠNI ODBOR

PRIJEDLOG

izmjena Statuta Hrvatskog zbora sportskih novinara od 23. veljače 2015. godine (u daljnjem tekstu: Statut).

I.

U članku 3. Statuta i u članku 6. Statuta, umjesto „Zagreb, Perkovčeva ulica br. 2“ stavlja se „Zagreb, Odranska 1/1.“

**II.**

**U članku 15. Statuta dodaju se novi stavak 2. i 3., koji glase:**

Poziv na sjednicu Sabora dostavlja se poštanskom pošiljkom ili e-mailom.

Ukoliko se poziv na sjednicu dostavlja e-mailom, isti se dostavlja s e-mail adrese glavnog tajnika HZSN na e-mail adresu člana koju je naveo u svojoj privoli kojom je dao suglasnost za ovakav način dostavljanja poziva ja sjednicu Sabora i drugih obavijesti.

**III.**

**U članku 16. Statuta dodaje se novi stavak 4. koji glasi:**

Nazočnim članovima smatraju se i oni koji glasaju za pojedine točke dnevnog reda putem e-maila.

**IV.**

**U članku 17. Statuta dodaju se novi stavci 3. do 6. koji glase:**

Članovi Sabora, izuzetno, mogu davati svoje glasove i putem e-pošte, glasanjem za pojedine točke, navedene u pozivu.

 Član može glasovati samo s one mail adrese za koju je dana privola za dostavu poziva.

Glasovi dani putem e-maila moraju se poslati na e-mail adresu osobe koja predsjedava sjednicom Sabora i na e-mail adresu glavnog tajnika, najkasnije 30 minuta prije početka sjednice.

Smatra se da je član, koji sudjeluje u radu Sabora glasovanjem putem e-maila, dao privolu da osoba koje predsjedava skupštinom i glavni tajnik izvrše uvid u njegove dane glasove, uz obvezu tih osoba da zadržavaju tajnost danih glasova u odnosu na druge članove.

Ovakav vid sudjelovanja u radu Sabora koristi se izuzetno, kada zbog objektivnih okolnosti, kao što su viša sila i slično, nije moguće osigurati dovoljan broj nazočnih članova za donošenje pravovaljanih odluka, koje je nužno donijeti zbog izvršavanja zakonskih obveza.

**V.**

**U članku 24. Statuta dodaju se novi stavci 2. do 6., koji glase:**

Izvršni odbor može odlučivati i putem e-pošte, glasanjem za pojedine točke navedene u pozivu te putem video konferencije na kojoj također mora biti propisani minimalni broj članova.

Član može glasovati samo s one mail adrese za koju je dana privola za dostavu poziva.

Glasovi dani putem e-maila moraju se poslati na e-mail adresu osobe koja predsjedava sjednicom Sabora i na e-mail adresu glavnog tajnika, najkasnije do zaključenja točke dnevnog reda o kojoj se glasa.

Izuzetno, odluke se mogu donositi i putem telefonskog izjašnjavanja članova, i to u slučaju kada zbog objektivnih okolnosti, kao što su viša sila i slično, nije moguće osigurati dovoljan broj nazočnih članova za donošenje pravovaljanih odluka, koje je nužno donijeti zbog izvršavanja zakonskih obveza.

Članovi koji glasuju telefonski, e-mailom ili putem video konferencije smatraju se nazočnima na sjednici.

**VI.**

**Članak 31. Statuta mijenja se i izmijenjen glasi:**

Zbor ima glavnog tajnika, a prema potrebi i organizacijskog tajnika.

Glavnog tajnika bira Sabor HZSN-a na vrijeme od 4 godine. Kandidaturu za glavnoga tajnika potvrđuje, uoči izbornog Sabora, Izvršni odbor.

 Organizacijskog tajnika, ukoliko članovi IO ocijene da je nužan, bira Izvršni odbor na prijedlog predsjednika ili glavnog tajnika HZSN-a. Organizacijski tajnik može biti biran na kraći period od 4 godine ili razriješen prije isteka 4 godine, ali mu mandat svakako prestaje isto kad i mandat glavnoga tajnika.

**VII.**

**U članku 33. st. 3. Statuta, mijenja se i izmijenjen glasi:**

O razrješenju organizacijskog tajnika odlučuje Izvršni odbor na prijedlog predsjednika ili glavnog tajnika HZSN.

**VIII.**

**U članku 36. Statuta, dodaje se novi stavak 2. koji glasi:**

Članovi Vijeća časti mogu biti predloženi od predsjednika HZSN-a, mogu se kandidirati samostalno uoči izbornog Sabora ili ih može predložiti bilo koji član HZSN-a uoči izbornog Sabora.

Stavci 2. i 3. Postaju stavci 3. i 4.

**IX.**

U članku 39. U stavku 7. Ispred riječi „tajnik“ dodaje se riječ „glavni“, a u stavku 10., iza riječi Zbora, dodaju se riječi: „ali ne mogu glasati i ne mogu biti birani za funkcije u HZSN-u.“

**X.**

U tekstu članka 44. Statuta, riječ „skupština“ zamjenjuje se riječju „sabor“.

**XI.**

U članku 51. St. 2. Statuta, umjesto „Hrvatskom novinarskom društvu“, stavlja se Hrvatskom olimpijskom odboru.

Zagreb, 4. ožujka 2024. Predsjednik HZSN

 JURA OZMEC